ไปต่างจังหวัด 2 วัน ลืมเอายาคมไปด้วย เลยไม่ได้กิน 2 วัน คือช่วง 13-14 แล้วกลับมากินเม็ดที่ 15 เลย (ข้ามไม่กิน 13-14 ไป) ตื่นเช้ามามีเลือดเหมือนประจำเดือนมา ปกติไหมคะ แล้วยาคุมที่เหลือควรกินต่ออย่างไรคะ รบกวนแนะนำหน่อยนะคะขอบพระมากค่ะ
สวัสดีค่ะยาคุมกำเนิดแบบแผงรายเดือนคือการคุมกำเนิดที่มีประสิทธิภาพสูง หากได้กินติดต่อกันทุกวันจนหมดแผงยา โดยการเริ่มยาควรเริ่มภายใน 5 วันแรกของการมีประจำเดือนเพื่อให้สามารถมีเพศสัมพันธ์ได้ทันที หากเริ่มช่วงเวลาอื่น อาจจะต้องกินติดต่อกันให้ครบ 7 วันก่อนค่อยมีเพศสัมพันธ์ไม่ป้องกันได้การที่ลืมกินยาไป 2 วันนั้น จริงๆควรรับประทานยา 2 เม็ดทันทีที่นึกได้ และรับประทานยาอีก 2 เม็ดในวันถัดไป จากนั้นรับประทานยาตามปกติ และภายใน 7 วันของช่วงที่ลืมรับประทานยา ให้ใช้วิธีคุมกำเนิดแบบอื่นร่วมด้วย เช่น สวมถุงยางอนามัย แต่ถ้าไม่ได้กินชดเชยเลย ก็มีโอกาสที่ประสิทธิภาพของยาจะลดลงจนทำให้เกิดการตั้งครรภ์ได้ จึงแนะนำการใส่ถุงยางอนามัยร่วมไปด้วยจนกว่าประจำเดือนครั้งถัดไปจะมา สามารถกินยาต่อไปได้ โดยอาจกินชดเชยตามที่อธิบายไปค่ะการที่มีเลือดเหมือนประจำเดือนมาระหว่างกินยา อาจจะเกิดจากการหยุดยากลางแผงกะทันหัน หรือเป็นผลข้างเคียงจากตัวยาเอง ให้สังเกตดูว่าเลือดออกมามากหรือน้อยเพียงใด ถ้าออกมาน้อยๆแล้วหายไปก็ให้กินยาต่อไปตามปกติ ถ้าเลือดออกมาเยอะ ปวดท้องน้อยมาก ควรหยุดกินยา และไปพบแพทย์เพื่อตรวจเพิ่มเติม